text: [{"text_idx": "#000002", "text": "Bilondololwa bya Bipangujo bya mu Bible"}, {"text_idx": "#000003", "text": "Bingidilwa bya Kwifunda Nabyo Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000008", "text": "Mwa Kuletela Nsangaji mu Kisaka Kyenu"}, {"text_idx": "#000009", "text": "Pa kwikala mulume muyampe, bilomba kulonga bika?\nMwana-mukaji ukokeja kwikala mukaji mulumbuluke namani?\nKwikala mbutwile muyampe kulomba bika ne bika?\nBana bakatuntwila namani ku nsangaji mu kisaka?"}, {"text_idx": "#000012", "text": "Kwikala mbutwile muyampe kulomba bika ne bika?"}, {"text_idx": "#000013", "text": "Bana bakatuntwila namani ku nsangaji mu kisaka?"}, {"text_idx": "#000014", "text": "1. Le i lufungulo\u2019ka lwitutwala ku bu\u0304mi bwa nsangaji mu kisaka?"}, {"text_idx": "#000015", "text": "YEHOVA LEZA usaka kisaka kyenu kikale mu nsangaji. Bible, Kinenwa kyandi, kipanga umo ne umo wa mu kisaka madingi, ne kumulombola mwingilo umusakila Leza kwingila. Shi bonso mu kisaka bavuije mwingilo wa wandi wa wandi mungya madingi a Leza, nankyo bu\u0304mi bukekala bulumbuluke. Yesu wa\u0304nene amba: \u201cBa kato\u0304kwe i boba bevwana mwanda wa Leza ne kwiulama!\u201d\u2014Luka 11:28."}, {"text_idx": "#000016", "text": "2. Nsangaji ya kisaka imanine pa kuyuka bika?"}, {"text_idx": "#000017", "text": "2 Nsangaji ya kisaka imanine pa kuyuka amba kisaka i kitambe kudi Yehova, wa\u0304telelwe na Yesu bu \u201cTata wetu.\u201d (Mateo 6:9) Shi kisaka ne kisaka pano panshi kidi\u2019ko, i pa mwanda wa Tata wetu wa mu\u0304lu\u2014kadi ye uyukile bine bilengeja kisaka kikale mu nsangaji. (Efisesa 3:14, 15) Shi ke pano, Bible ufundija bika pa mwingilo wa muntu ne muntu wa mu kisaka?"}, {"text_idx": "#000018", "text": "3. Bible ushintulula namani n\u0303anjilo ya bu\u0304mi bwa kisaka kya muntu, ne mwanda waka tuyukile amba byanene i bya bine?"}, {"text_idx": "#000019", "text": "3 Yehova wa\u0304pangile bantu babajinji, ba Adama ne Eva, kupwa we\u0304balunga pamo bu ba mulume ne mukaji. We\u0304batu\u0304la mu paladisa miyampe pano pa ntanda\u2014budimi bwa Edena\u2014ne kwibanena amba babutule bana. \u201cButulai; mwivudijei, muyujei panopanshi,\u201d mo mwa\u0304nenene Yehova. (Ngalwilo 1:26-28; 2:18, 21-24) Luno ke lufumopo nansha lwano, mhm, mwanda Yesu wa\u0304nene amba byobya binene Ngalwilo pa n\u0303anjilo ya bu\u0304mi bwa kisaka i bya bine. (Mateo 19:4, 5) Nansha byotwikonda na makambakano mavule kadi bu\u0304mi kebukidipo mwa\u0304sakile\u2019bo Leza, tutalei kine kyotunenena amba nsangaji ibwanya kwikala\u2019ko mu kisaka."}, {"text_idx": "#000020", "text": "4. (a) Muntu ne muntu ukalengeja namani nsangaji mu kisaka? (b) Mwanda waka kwifunda bu\u0304mi bwa Yesu kudi na kamweno pa kwikala na nsangaji mu kisaka?"}, {"text_idx": "#000021", "text": "4 Muntu ne muntu ukokeja kulengeja nsangaji mu kisaka shi wiula buswe bwa Leza. (Efisesa 5:1, 2) Le tukeula Leza namani, muntu oketukokejapo ne kumona kwine? Tukokeja kuyuka mulongelanga Leza mwanda wa\u0304tumine wandi Mwana umbedi tamba mu\u0304lu wa\u0304iya pano panshi. (Yoano 1:14, 18) Yesu, wandi Mwana paa\u0304di pano panshi, wa\u0304iwile Shandi wa mu\u0304lu senene she\u0304, o mwanda kumona ne kuteja Yesu bya\u0304di pamo bwa kwikala na Yehova ne kumuteja. (Yoano 14:9) Nanshi shi muntu ne muntu efunde buswe bwa\u0304di na Yesu ne kulonda kimfwa kyandi, nankyo tukatuntwila nsangaji ku bu\u0304mi bwa kisaka."}, {"text_idx": "#000023", "text": "5 Bible unena amba balume bafwaninwe kwikala na babo bakaji mwikadile Yesu na bandi bana ba bwanga. Imvwana bidi buno buludiki bwa mu Bible, amba: \u201cBanwe balume, sanswai nyeke bakaji benu, monka mwasanshilwe Kidishitu kipwilo, wepa\u0304na ne kwipa\u0304na pa mwanda wakyo . . . Mu uno muswelo balume bafwaninwe kusanswa bakaji babo pamo bwa imbidi yabo abo bene. Yewa usenswe wandi mukaji wisenswe aye mwine, mwanda i kutupu muntu ushikilwe umbidi wandi aye mwine; ino wiudishanga ne kwiulela na buswe, monka mulongelanga Kidishitu ku kipwilo.\u201d\u2014Efisesa 5:23, 25-29."}, {"text_idx": "#000024", "text": "6 Buswe bwa Yesu ku kipwilo kya bandi bana ba bwanga i kimfwa kibwaninine kya kulonda balume. Yesu \u201cwebasenswe\u2019nka ne ku mfulo,\u201d we\u0304belela ne bu\u0304mi bwandi, nansha byoba\u0304di ba kubulwa kubwaninina. (Yoano 13:1; 15:13) Ne balume nabo mo monka, i bason\u0303anibwe amba: \u201cSanswai nyeke bakaji benu kadi kemwakibalobelai bulobo bulula bululu.\u201d (Kolose 3:19) I bika bikakwasha mulume alonde ano madingi, nakampata shi mukajandi watunya kyaba kimo kulonga bintu na bwino? Ufwaninwe kuvuluka bidi bilubo byandi aye mwine ne byobya byafwaninwe kulonga pa kusaka amba Leza amulekele. Le i bika? Unenwe kulekela boba bamulubila, kubadila\u2019mo ne wandi mukaji. Ino mukaji nandi ufwaninwe kulongela monka. (Tanga Mateo 6:12, 14, 15.) Mwene ubamone kinenenanga bamo amba busongi buyampe i bobwa bwa bantu babidi bayukile kwilekela?"}, {"text_idx": "#000025", "text": "7. I bika bya\u0304di bitele\u2019ko Yesu mutyima, ne kino i kimfwa kiyampe namani ku balume?"}, {"text_idx": "#000026", "text": "7 Kadi balume bafwaninwe kuyuka amba Yesu wa\u0304di ulangila nyeke bana bandi ba bwanga. Wa\u0304di uyukile mikalo yabo ne bisakibwa byabo bya ku ngitu. Kimfwa poba\u0304ivwene buko\u0304ke, webanene amba: \u201cIyai kufula kwa bunka bwenu muko\u0304kolokwe\u2019ko bidi.\u201d (Mako 6:30-32) Bakaji nabo bafwaninwe kutebwa mutyima ne kwibalangila. Ke-pantu Bible wibatela bu \u201ckipungwa kya bukomo butyetye bininge\u201d kifwaninwe \u2018kule\u0304mekwa\u2019 na balume. Mwanda waka? Mwanda balume ne bakaji bene kumo i bapebwe \u201cbuntu bukatakata bwa bu\u0304mi.\u201d (1 Petelo 3:7) Nanshi balume bafwaninwe kuvuluka amba kiko\u0304keji kyo kilengeja muntu ekale mule\u0304me ku meso a Leza, ke bu mwana-mulumepo nansha bu mwana-mukaji, ehe.\u2014N\u0303imbo 101:6."}, {"text_idx": "#000028", "text": "8 Bible unena amba mulume \u201cyewa usenswe wandi mukaji wisenswe aye mwine.\u201d I amo, mwanda ba mulume ne mukaji \u201ckebakidipo babidi, aa, ino ke ngitu imo,\u201d na mwa\u0304nenene\u2019kyo Yesu. (Mateo 19:6) Nanshi bakasambakena pamo enka bubidi bwabo kete. (Nkindi 5:15-21; Bahebelu 13:4) Kadi bakalonga uno muswelo shi umo ne umo uta mutyima ku bisakibwa bya mukwabo. (1 Kodinda 7:3-5) Kadi i kipite buya kuvuluka\u2019mba: \u201cI kutupu muntu ushikilwe umbidi wandi aye mwine; ino wiudishanga ne kwiulela na buswe.\u201d Balume bafwaninwe kuswa bakaji babo monka mo beswidile abo bene, ne kuvuluka amba bakeshintulwila ku meso a mutwe wabo, Yesu Kidishitu.\u2014Efisesa 5:29; 1 Kodinda 11:3."}, {"text_idx": "#000029", "text": "9. I ngikadilo\u2019ka ya Yesu itelelwe mu Fidipai 1:8, ne mwanda waka balume bafwaninwe kulombola ino ngikadilo ku babo bakaji?"}, {"text_idx": "#000030", "text": "9 Mutumibwa Polo we\u0304sambi\u0304le pa \u201ckisanso kya ku mutyima pamo na kyokya kidi na Kidishitu Yesu.\u201d (Fidipai 1:8) Kisanso kya ku mutyima kya Yesu ya\u0304di ngikadilo itu\u0304kija bantu mutyima, kadi ya\u0304di ikoka bana-bakaji ba\u0304ikele ke bandi bana ba bwanga. (Yoano 20:1, 11-13, 16) Ne bakaji nabo babilanga mpata kisanso kya ku mutyima kibalombola babo balume."}, {"text_idx": "#000031", "text": "10. Yesu i mushile bakaji kimfwa\u2019ka?"}, {"text_idx": "#000032", "text": "10 Kisaka i bulongolodi, pa kusaka kingile senene i biyampe kwikale mutwe. Nansha ke Yesu mwine udi na Mutwe wandi wako\u0304kele. \u201cMutwe wa Kidishitu i Leza,\u201d monka mwikadile \u201cmutwe wa mwana-mukaji i mulume.\u201d (1 Kodinda 11:3) Kiko\u0304keji kya Yesu ku bumutwe bwa Leza kyo kimfwa kilumbuluke, mwanda batwe bonso tudi na mutwe otufwaninwe kuko\u0304kela."}, {"text_idx": "#000034", "text": "11 Bana-balume ba kubulwa kubwaninina balon\u0303anga bilubo ne divule batunyanga kwikala mitwe ya bisaka miyampe. Le penepo mukaji ukalonga\u2019po namani? Kafwaninwepo kupe\u0304leka bilonga mulumyandi nansha kukimba kumusompola bumutwe. Mukaji ufwaninwe kuvuluka amba ku meso a Leza, kutalala ne butu\u0304kanye byo bile\u0304me kutabuka. (1 Petelo 3:4) Shi ekale na ino ngikadilo, nabya kakakolelwapo kwikala na kiko\u0304keji kya bwine Leza, enka ne mu ngikadilo mikomo mwine. Pakwabo kadi Bible unena\u2019mba: \u201cMukaji nandi ufwaninwe kule\u0304meka mulumyandi bikatampe.\u201d (Efisesa 5:33) Ino le bikekala namani shi mulume ketabijepo Kidishitu bu Mutwe wandi? Bible unena ukoma bakaji amba: \u201cKo\u0304kelai bininge balume benu, amba shi kudi bamo kebako\u0304kelepo kinenwa, banekenibwe pampikwa kinenwa ponka pa mwikadilo wa bakaji babo, mwanda bemwenanga abo bene mwikadilo wenu wampikwa disubi pamo ne bule\u0304me bukatampe.\u201d\u20141 Petelo 3:1, 2."}, {"text_idx": "#000036", "text": "12 Shi mukaji unena na bunwa mulangwe mwishile na wa wandi mulume, mwitabije nansha wampikwa kwitabija, ke kunenapo amba umufutulwile, ehe. Padi mulangwe wandi o muyampe ne kisaka kyonso kikokeja kumwena\u2019mo shi mulume wamuteje. Tala Abalahama, nansha byaka\u0304itabijepo pa\u0304mulombwele wandi mukaji Sala mwa kupwijija makambakano kampanda a mu kipango kyabo, ino Leza wa\u0304munene amba: \u2018Imvwana diwi dyandi.\u2019 (Tanga Ngalwilo 21:9-12.) Inoko, shi mulume wakwata\u2019po kya mfulo, ne shi kekijilulapo kijila kya Leza, mukaji ukako\u0304kela na kulonda butyibi\u2019bwa.\u2014Bilongwa 5:29; Efisesa 5:24."}, {"text_idx": "#000037", "text": "Le Sala wa\u0304shidile bakaji kimfwa\u2019ka kiyampe?"}, {"text_idx": "#000040", "text": "14. Yesu wa\u0304ikele namani na bana, ne i kika kisaka bana ku bambutwile babo?"}, {"text_idx": "#000041", "text": "14 Yesu wa\u0304shidile bambutwile kimfwa kibwaninine mu muswelo waa\u0304di wikala na bana. Bakwabo poba\u0304di bakankaja twana tutyetye kufwena kudi Yesu, aye wa\u0304nene amba: \u201cLekai bana batyetye ba\u0304ye kondi; kemwakibakankajai.\u201d Bible ubweja\u2019ko amba, \u201cebiya wasela bana mu maboko washilula kwibesela, wibatenteka ne makasa.\u201d (Mako 10:13-16) Yesu we\u0304tu\u0304dile\u2019ko kitatyi kya kushikata na twana, mwene nobe ufwaninwe kushikata na bobe bana bana-balume ne bana-bakaji? Kyobasaka, ke nsa\u0301po ibidi, isatu, ehe, i kitatyi kilampe kine. Ufwaninwe kwikala na kitatyi kya kwibafundija, mwanda kino kyo kilomba Yehova ku bambutwile.\u2014Tanga Kupituluka 6:4-9."}, {"text_idx": "#000042", "text": "15. I bika bikalonga bambutwile mwanda wa kukinga babo bana?"}, {"text_idx": "#000043", "text": "15 Ntanda byoyenda ibipila\u2019ko, bana basakilwa bambutwile ba kwibakinga ku bantu bakimba kwibasanshija, kimfwa ku bantu bakimba kwibo\u0304na na buenda. Imvwana Yesu mwaa\u0304kingile bandi bana ba bwanga, baa\u0304di wita na kisanso bu \u201ctwana tutyetye.\u201d Poba\u0304mukwete, ne pa kuyuka amba usa kwipaibwa panopano ponka, Yesu we\u0304banyemeje. (Yoano 13:33; 18:7-9) Ne abe mbutwile nobe mo monka, ufwaninwe kudyumuka na matompo a Dyabola a kukimba kusanshija twana tobe tutyetye. Ufwaninwe kwalwila\u2019ko kwibadyumuna. * (1 Petelo 5:8) Bine pano po pene pakoma bulwi bobalwa ku ngitu, ku mushipiditu, ne mu mwikadilo."}, {"text_idx": "#000044", "text": "I n\u0303eni\u2019ka iboila bambutwile ku muswelo wa\u0304di wikele Yesu na bana batyetye?"}, {"text_idx": "#000045", "text": "16. Le bambutwile bakokeja kuboila n\u0303eni\u2019ka ku muswelo wa\u0304di upwija Yesu kutupatupa kwa bandi bana ba bwanga?"}, {"text_idx": "#000046", "text": "16 Mu bufuku bukya ke lufu lwa Yesu, bana bandi ba bwanga ba\u0304di bafwila kuyuka mukatampe mobadi i ani. Pa kyaba kya kwibafunina, aye Yesu wa\u0304endelela na kwibakwasha na binenwa ne na kimfwa. (Luka 22:24-27; Yoano 13:3-8) Shi nobe wi mbutwile, le ubamone muswelo okokeja kulonda kimfwa kya Yesu kitatyi kyolemununa bobe bana? Eyo, bana bafwaninwe kulemununwa, ino i kwibalemununa \u2018pa ndingidilo\u2019 kadi kwampikwa bukalabale. Kufwaninwepo kushinika bana bishima \u201cpamo\u2019nka bwa kusaba bwa kipete.\u201d (Yelemia 30:11; Nkindi 12:18) Lemununa mwana mu muswelo wakamona mwenda mafuku amba bya\u0304di byendele\u2019mo kumulemununa.\u2014Efisesa 6:4; Bahebelu 12:9-11."}, {"text_idx": "#000047", "text": "17. Yesu wa\u0304shidile bana kimfwa kibwaninine namani?"}, {"text_idx": "#000048", "text": "17 Le bana nabo bakokeja kuboila n\u0303eni kudi Yesu? I amo, bakokeja! Yesu wa\u0304lombwele na kimfwa kyandi muswelo ufwaninwe bana kuko\u0304kela bambutwile babo. Wa\u0304nene amba: \u201cMonka mwaunfudijije Tata ye monesambila.\u201d Kadi wa\u0304bweja\u2019ko amba: \u201cNon\u0303anga kyaba kyonso bimusangaja.\u201d (Yoano 8:28, 29) Yesu wa\u0304di uko\u0304kele Shandi wa mu\u0304lu, kadi Bible nandi unena bana bekale kuko\u0304kela bambutwile. (Tanga Efisesa 6:1-3.) Kadi nansha Yesu byaa\u0304di mwana mubwaninine, wa\u0304ko\u0304kele bambutwile bandi ba pano panshi, ba Yosefa ne Madia, bantu bampikwa kubwaninina. Kino na bubine kekya\u0304budilwepo kuleta nsangaji ku umo ne umo wa mu kyabo kisaka!\u2014Luka 2:4, 5, 51, 52."}, {"text_idx": "#000049", "text": "18. Mwanda waka Yesu wa\u0304di uko\u0304kela nyeke Shandi wa mu\u0304lu, ne i ba\u0304ni basangalanga shi bana abako\u0304kela bambutwile babo dyalelo?"}, {"text_idx": "#000050", "text": "18 Le bana bakokeja kuyuka mashinda amo obakokeja kwiula\u2019mo Yesu na kusangaja bambutwile babo? Eyo, kyaba kimo bana bamonanga amba i bikomo kuko\u0304kela bambutwile babo, ino kino kyo kibalomba Leza. (Nkindi 1:8; 6:20) Tala, Yesu wa\u0304ko\u0304kele nyeke Shandi wa mu\u0304lu, enka ne mu ngikadilo mikomo mwine. Dyuba dimo, kiswa-mutyima kya Leza kya\u0304di kilomba Yesu alonge kintu kikomo mpata, penepa Yesu wa\u0304nena\u2019mba: \u201cMfundule kitomeno kino [nansha kintu kyounsakila].\u201d Inoko, Yesu wa\u0304longele kyokya kya\u0304mulombele Leza, mwanda wa\u0304di uyukile amba Shandi ye uyukile bintu biyampe kutabuka. (Luka 22:42) Nanshi shi bana nabo befunde kuko\u0304kela, bakasangaja mpata bambutwile babo ne Shabo wa mu\u0304lu mwine kumo. *\u2014Nkindi 23:22-25."}, {"text_idx": "#000051", "text": "Bana bafwaninwe kulanga bika shi abatanwa na matompo?"}, {"text_idx": "#000053", "text": "19 Dyabola wa\u0304tompele Yesu, o mwanda kakabulwepo kutompa ne bana nabo mwanda wa balonge bibi. (Mateo 4:1-10) Satana Dyabola wingidijanga ludindi lwa bakwabo, kintu kikomo kukomena. Bine, i kipite buya nanshi bana baleke kupwana na banonga-bibi! (1 Kodinda 15:33) Dina, mwana\u0304 Yakoba mwana-mukaji wa\u0304di upwene bulunda na bantu keba\u0304dipo bato\u0304ta Yehova, ne kino kya\u0304letele musala mukatampe. (Ngalwilo 34:1, 2) Langa bidi mobikokeja kusanshila ba mu kisaka ku mutyima shi umo waponena mu bubi bwa busekese!\u2014Nkindi 17:21, 25."}, {"text_idx": "#000054", "text": "20. Pa kwikala na bu\u0304mi bwa nsangaji mu kisaka, i bika bifwaninwe kulonga umo ne umo?"}, {"text_idx": "#000055", "text": "20 Makambakano a kisaka ape\u0304langa kupwija shi bonso balonda madingi a mu Bible. Bine, kulonda ano madingi lo lufungulo lwa nsangaji mu kisaka. Nanshi balume, swai benu bakaji, ne kwikala nabo monka mwikadile Yesu na kipwilo. Banwe bakaji nenu, ko\u0304kelai bumutwe bwa benu balume, kadi londai kimfwa kya mwana-mukaji mulumbuluke utelelwe mu Nkindi 31:10-31. Bambutwile, fundijai benu bana. (Nkindi 22:6) Banwe bashabana, \u2018endejai ba mu mobo enu senene.\u2019 (1 Temote 3:4, 5; 5:8) Ne banwe bana nenu, ko\u0304kelai bambutwile benu. (Kolose 3:20) Bine, kekudipo mubwaninine mu kisaka, mwanda bonso balubanga. Nanshi mwityepejei ne kwilomba lusa banwe bene na bene."}, {"text_idx": "#000056", "text": "21. I bintu\u2019ka bya kutendelwa bitutengele kumeso, ne tukokeja namani kwikala na bu\u0304mi bwa nsangaji mu kisaka tamba\u2019nka pano?"}, {"text_idx": "#000057", "text": "21 Bine ne bine ponka, Bible udi na madingi ne bufundiji bwa kamweno butala pa bu\u0304mi bwa kisaka. Kadi, witufundijanga ne myanda itala ntanda impya ya Leza ne paladisa ya pano panshi mukekala\u2019nka bantu ba nsangaji bato\u0304ta Yehova. (Kusokwelwa 21:3, 4) Bine, bino i bintu bya kutendelwa kasha\u0304 bitutengele kumeso! Nansha ke pano, tubwanya kwikala na bu\u0304mi bwa nsangaji mu kisaka shi tulonda bufundiji bwa Leza budi mu Kinenwa kyandi, Bible."}, {"text_idx": "#000058", "text": "^ mus. 15 Bukwashi bwa mwa kukingila bana butanwa mu shapita wa 32 wa dibuku Boila N\u0303eni Kudi Mufundiji Mukatampe, dilupwilwe na Batumoni ba Yehova."}, {"text_idx": "#000059", "text": "^ mus. 18 Mwana ukaleka kuko\u0304kela enka shi mbutwile wamulombe kulonga kintu kijilula kijila kya Leza.\u2014Bilongwa 5:29."}, {"text_idx": "#000060", "text": "Balume bafwaninwe kusanswa bakaji babo pamo bwa ngitu yabo.\u2014Efisesa 5:25-29.\nBakaji bafwaninwe kusanswa kisaka kyabo ne kule\u0304meka balume babo.\u2014Tetusa 2:4, 5.\nBambutwile bafwaninwe kusanswa, kufundija ne kukinga babo bana.\u2014Kupituluka 6:4-9.\nBana bafwaninwe kuko\u0304kela bambutwile babo.\u2014Efisesa 6:1-3."}, {"text_idx": "#000061", "text": "Balume bafwaninwe kusanswa bakaji babo pamo bwa ngitu yabo.\u2014Efisesa 5:25-29."}, {"text_idx": "#000062", "text": "Bakaji bafwaninwe kusanswa kisaka kyabo ne kule\u0304meka balume babo.\u2014Tetusa 2:4, 5."}, {"text_idx": "#000063", "text": "Bambutwile bafwaninwe kusanswa, kufundija ne kukinga babo bana.\u2014Kupituluka 6:4-9."}, {"text_idx": "#000064", "text": "Bana bafwaninwe kuko\u0304kela bambutwile babo.\u2014Efisesa 6:1-3."}]